ET Euroopa Liidu Teataja L 95/44

AKV–EÜ MINISTRITE NÕUKOGU OTSUS nr 1/2005,

8. märts 2005,

AKV–EÜ ministrite nõukogu kodukorra vastuvõtmise kohta

(2005/297/EÜ)

AKV-EÜ MINISTRITE NÕUKOGU,

võttes arvesse 23. juunil 2000. aastal Cotonous allkirjastatud AKV-EÜ koostöölepingut ja eriti selle artikli 15 lõiget 5,

ning arvestades järgmist:

(1) Selleks volitatud AKV-EÜ suursaadikute komitee võttis 30. jaanuari 2001. aasta otsusega nr 1/2001 vastu AKV-EÜ ministrite nõukogu kodukorra.

(2) Vajalikud on teatavad muudatused, et võtta arvesse uute liikmesriikide ühinemist Euroopa Liiduga.

(3) AKV-EÜ ministrite nõukogu 29. istungil, mis toimus 6. mail 2004 Gaborones, Botswanas, võeti vastu otsus kodukorda vastavalt muuta,

ON VASTU VÕTNUD JÄRGMISE OTSUSE:

Artikkel 1

Istungite aeg ja toimumiskoht

1. Vastavalt AKV-EÜ koostöölepingu, edaspidi “AKV-EÜ leping”, artikli 15 lõikes 1 sätestatule tuleb AKV-EÜ ministrite nõukogu, edaspidi “nõukogu”, tavaliselt kokku kord aastas ning vajadusel ühe lepinguosalise taotlusel.

2. Nõukogu tuleb kokku selle eesistuja kutsel. Nõukogu istungite kuupäevad määratakse kindlaks lepinguosaliste ühisel kokkuleppel.

3. Nõukogu tuleb oma otsuse kohaselt kokku Euroopa Liidu Nõukogu istungite tavapärases toimumispaigas või AKV riikide rühma sekretariaadi asukohas või mõne AKV riigi linnas.

Artikkel 2

Istungite päevakord

1. Eesistuja koostab igaks istungiks esialgse päevakorra. Päevakord saadetakse teistele nõukogu liikmetele vähemalt 30 päeva enne istungi algust. Esialgne päevakord sisaldab punkte, mille päevakorda võtmise kohta on eesistuja saanud taotluse vähemalt 30 päeva enne kõnealuse istungi algust.

Esialgsesse päevakorda võetakse punktid, mille kohta on nõukogu sekretariaadile aegsasti saadetud dokumendid, mis edastatakse nõukogu liikmetele ja AKV-EÜ suursaadikute komitee, edaspidi “komitee”, liikmetele, vähemalt 21 päeva enne kõnealuse istungi algust.

2. Nõukogu võtab päevakorra vastu iga istungi alguses. Kiireloomulistel juhtudel võib nõukogu otsustada AKV riikide või ühenduse taotlusel lisada päevakorda punkte, mille puhul ei ole järgitud lõikes 1 sätestatud tähtaegu.

3. Esialgne päevakord võib jaguneda A, B ja C osaks.

A osasse võetakse punktid, mis nõukogu saab ilma aruteluta heaks kiita.

B osasse võetakse punktid, mis käsitlevad küsimusi, mida nõukogul on vaja enne heakskiitmist arutada.

C osasse võetavaid punkte arutatakse mitteametliku arvamustevahetuse käigus.

Artikkel 3

Menetlus

1. Kooskõlas AKV-EÜ lepingu artikli 15 lõikega 3 teeb ministrite nõukogu oma otsused lepinguosaliste ühisel kokkuleppel.

2. Nõukogu on otsustusvõimeline üksnes juhul, kui kohal on vähemalt pool Euroopa Liidu Nõukogu liikmetest, üks Euroopa Ühenduste Komisjoni (edaspidi “komisjon”) liige ja kaks kolmandikku AKV riikide valitsusi esindavatest liikmetest.

3. Kõik nõukogu liikmed, kes ei saa ise kohale tulla, võivad saata oma esindajad. Sellisel juhul teavitavad nad sellest eesistujat ning annavad teada, milline isik või delegatsioon on volitatud neid esindama. Esindajal on kõik õigused, mis on nõukogu liikmel, kes ei saa ise kohale tulla.

4. Nõukogu liikmetel võib kaasas olla nõunikke, kes neid abistavad.

5. Iga delegatsiooni koosseis edastatakse eesistujale enne iga istungi algust.

6. Euroopa Investeerimispanga, edaspidi “pank”, esindaja osaleb nõukogu istungitel, kui päevakorras on pangaga seotud valdkondadesse kuuluvaid küsimusi.

Artikkel 4

Kirjalik menetlus

Kiireloomulistes küsimustes võib nõukogu otsustada võtta vastu otsuseid kirjavahetuse teel. Heakskiidu kõnealuse menetluse rakendamiseks võib saada nõukogu istungi käigus või komitees.

Kõnealust menetlust käsitleva otsuse vastuvõtmisega samaaegselt võib kindlaks määrata vastuste saatmise tähtaja. Nimetatud tähtaja lõppemisel otsustab nõukogu eesistuja nõukogu kahe sekretäri esitatud aruande põhjal, kas saadud vastustest lähtudes võib lugeda ühise kokkuleppe saavutatuks.

Artikkel 5

Komiteed ja töörühmad

Nõukogu võib moodustada komiteesid või töörühmi vajaliku töö tegemiseks, eelkõige vajadusel nõukogu menetluste ettevalmistamiseks koostöö valdkondades või partnerluse konkreetsetes aspektides.

Kõnealuste komiteede ja töörühmade töö üle järelevalve teostamise võib delegeerida komiteele.

Artikkel 6

Ministrite allrühmad

Ilma et see piiraks artikli 5 sätete kohaldamist, võib nõukogu oma istungitel konkreetsete päevakorrapunktide menetluse ja neid käsitlevate järelduste ettevalmistamise delegeerida võrdsetel alustel moodustatud ministrite allrühmadele.

Artikkel 7

Ministrite komiteed

1. Kooskõlas AKV-EÜ lepingu artikliga 83 moodustatakse käesolevaga AKV-EÜ arengu rahastamise koostöökomitee. Nõukogu võtab vastu kõnealuse komitee kodukorra.

2. Nõukogu uurib kaubanduspoliitika küsimusi ning vaatab läbi AKV-EÜ lepingu artikli 38 kohaselt moodustatud AKV-EÜ ühise ministrite kaubanduskomitee esitatud aruanded.

Artikkel 8

Vaatlejatena osalevad riigid

1. AKV-EÜ lepingule allakirjutanud riikide, mis ei ole lepingu jõustumise kuupäeval veel lõpetanud lepingu artikli 93 lõigetes 1 ja 2 osutatud menetlust, esindajad võivad osaleda nõukogu istungitel vaatlejatena. Neile võib sellisel juhul anda loa osaleda nõukogu mõttevahetustes.

2. Sama reeglit kohaldatakse AKV-EÜ lepingu artikli 93 lõikes 6 osutatud riikide suhtes.

3. Nõukogu võib lubada AKV-EÜ lepinguga ühinemist taotleva riigi esindajatel osaleda nõukogu menetlustel vaatlejatena.

Artikkel 9

Konfidentsiaalsus ja ametlikud väljaanded

1. Nõukogu istungid ei ole avalikud, kui ei ole otsustatud teisiti. Nõukogu istungitele pääsemiseks on vaja luba.

2. Ilma et see piiraks muude võimalike sätete kohaldamist, kehtib nõukogu arutelude puhul ametisaladuse hoidmise kohustus, kui nõukogu ei otsusta teisiti.

3. Iga lepinguosaline võib otsustada avaldada nõukogu otsuseid, resolutsioone, soovitusi ja arvamusi oma ametlikes väljaannetes.

Artikkel 10

Dialoog valitsusväliste osalejatega

1. Nõukogu võib oma tavapäraste istungite toimumise ajal kutsuda AKV riikide ja Euroopa Liidu riikide kodanikuühiskonna ettevõtjate ja ühiskondlike organisatsioonide esindajaid osalema arvamustevahetusel, et jagada neile teavet ning kuulata ära nende arvamused ning ettepanekud päevakorrapunktide kohta.

2. Arvamustevahetusi kodanikuühiskonna esindajatega korraldab nõukogu sekretariaat. Sekretariaat võib delegeerida selle ülesande komisjoni nõusolekul kodanikuühiskonda esindavatele organisatsioonidele. Eelkõige võib nõukogu sekretariaat delegeerida AKV ja EL kodanikuühiskonna ettevõtjate ja ühiskondlike organisatsioonide esindajatega peetavate arvamustevahetustega seotud töö Euroopa majandus- ja sotsiaalkomiteele.

3. Valitsusväliste osalejatega arutatavad päevakorrapunktid määrab kindlaks eesistuja nõukogu sekretariaadi ettepanekul. Need edastatakse nõukogu teistele liikmetele samaaegselt iga istungi esialgse päevakorraga.

Artikkel 11

Piirkondlikud ja allpiirkondlikud organisatsioonid

AKV piirkondlike ja allpiirkondlike organisatsioonide esindajad võivad nõukogu eelneval nõusolekul osaleda vaatlejatena nõukogu ja komitee istungitel.

Artikkel 12

Istungitega seotud teabevahetus ja istungite protokollid

1. Kogu käesolevas kodukorras sätestatud teave edastatakse nõukogu sekretariaadi kaudu AKV riikide esindajatele, AKV riikide rühma sekretariaadile, liikmesriikide alalistele esindajatele, Euroopa Liidu Nõukogu peasekretariaadile ning komisjonile.

Nimetatud teave tuleb samuti edastada panga presidendile, kui see on seotud pangaga.

2. Kõik istungid protokollitakse, märkides ära eelkõige nõukogu tehtud otsused.

Pärast protokolli heakskiitmist nõukogu poolt allkirjastavad protokolli nõukogu eesistuja ja kaks nõukogu sekretäri ning see antakse hoiule nõukogu arhiivi. Protokolli koopia edastatakse kõigile lõikes 1 osutatud adressaatidele.

Artikkel 13

Dokumendid

Nõukogu lähtub oma aruteludel osaliste ametlikes keeltes koostatud dokumentidest, kui ei ole otsustatud teisiti.

Artikkel 14

Õigusaktide vorm

1. Otsused, resolutsioonid, soovitused ja arvamused AKV-EÜ lepingu artikli 15 lõike 3 tähenduses jaotatakse artikliteks.

Õigusakti lõpus peab olema selle koostamise koht ja kuupäev, mil nõukogu selle vastu võttis.

2. AKV-EÜ lepingu artikli 15 lõikes 3 määratletud otsuste pealkirjad peavad sisaldama sõna “Otsus”, millele järgnevad otsuse number, selle vastuvõtmise kuupäev ja teema kirjeldus.

Otsuses on sätestatud selle jõustumise kuupäev. Selles peab sisalduma järgmine lause: “AKV riigid, ühendus ja selle liikmesriigid peavad võtma omalt poolt vajalikke meetmeid käesoleva otsuse rakendamiseks.”

3. AKV-EÜ lepingu artikli 15 lõikes 3 määratletud resolutsioonide, deklaratsioonide, soovituste ja arvamuste pealkirjad peavad sisaldama vastavalt sõna “Resolutsioon”, “Deklaratsioon”, “Soovitus” või “Arvamus”, millele järgnevad akti number, selle vastuvõtmise kuupäev ja teema kirjeldus.

4. Nõukogu poolt vastu võetud õigusaktid allkirjastab eesistuja ning need antakse hoiule nõukogu arhiivi.

Kõnealused aktid edastatakse nõukogu kahe sekretäri kaudu artikli 12 lõikes 1 osutatud adressaatidele.

Artikkel 15

Eesistumine

Nõukogu eesistuja vahetub alljärgnevalt:

— 1. aprillist 30. septembrini AKV riigi valitsuse liige,

— 1. oktoobrist 31. märtsini Euroopa Liidu Nõukogu liige.

Artikkel 16

Komitee

1. Nõukogu võib kooskõlas AKV-EÜ lepingu artikli 15 lõikega 4 delegeerida osa oma volitusi komiteele.

2. Komitee kokkutulemise tingimused sätestatakse komitee kodukorras.

3. Komitee vastutab nõukogu istungite ettevalmistamise ja talle nõukogu poolt pandud ülesannete täitmise eest.

Artikkel 17

Parlamentaarsel ühisassambleel osalemine

Parlamentaarsel ühisassambleel esindab nõukogu selle eesistuja.

Kui eesistujal ei ole võimalik osaleda, määrab ta teda asendava liikme.

Artikkel 18

Ühenduse poliitika järjepidevus ja selle mõju AKV-EÜ lepingu rakendamisele

1. Kui AKV riigid taotlevad AKV-EÜ lepingu artikli 12 alusel nõupidamist, korraldatakse selline nõupidamine viivitamata, üldjuhul viieteist päeva jooksul taotluse saamisest.

2. Sealjuures võib vastutavaks organiks olla nõukogu, komitee, üks kahest artiklis 7 osutatud ministrite komiteest või ajutine töörühm.

Artikkel 19

Sekretariaat

Nõukogu ja komitee sekretariaati juhivad ühiselt kaks sekretäri.

Kõnealused kaks sekretäri määratakse ametisse pärast ühist nõupidamist; ühe sekretäri nimetavad AKV riigid ja ühe sekretäri nimetab ühendus.

Sekretärid täidavad oma ülesandeid täiesti iseseisvalt, pidades silmas üksnes lepingu huve ning ei taotle ega järgi ühegi valitsuse, organisatsiooni või asutuse juhtnööre peale nõukogu ja komitee.

Nõukogule adresseeritud kirjavahetus saadetakse selle eesistujale nõukogu sekretariaadi asukohta.

Artikkel 20

Käesoleva otsusega tunnistatakse kehtetuks ja asendatakse AKV-EÜ suursaadikute komitee 30. jaanuari 2001. aasta otsus nr 1/2001 AKV-EÜ ministrite nõukogu kodukorra vastuvõtmise kohta.